<classify> WALIOKUWA wamiliki wa Hoteli ya Musoma mkoani Mara, Gideon Mazara na Mauza Nyakilanganyi, wameendelea kukwepa kujisalimisha kwa vyombo vya usalama licha ya kutumiwa mwito mara kwa mara.Awali wamiliki hao walipewa saa 48 kufika kuonana na Kamanda wa Taasisi ya Kuzuia na Kupambana na Rushwa Takukuru au Kamanda wa Polisi wa mkoa wa Mara lakini walitoa udhuru kupitia wanasheria wao Mazara akidai kuwa alikuwa nje ya nchi kwa matibabu ya mkewe huku Nyakiranganyi akidai anatibiwa kutokana na kupata mshituko uliotokana na taarifa za kutafutwa kwake.Akizungumza na waandishi wa habari ofisini kwake, Mkuu wa Mkoa wa Mara, Adam Malima alisema kukaa kimya kwa wamiliki hao kunaonesha dhahiri wamekwepa mkono wa Serikali hivyo kamati yake ya ulinzi na usalama inazidi kuwafuatilia walipo na kuhakikisha wanawatia mbaroni kwa kukataa wito.Malima alisema wamiliki hao waliwasilisha udhuru tangu Septemba 8, mwaka huu, kupitia wanasheria wao, lakini hali imekuwa kinyume ambapo hawajulikani walipo na simu zao za mkononi hazipatikani.Malima alisema Kamati ya Ulinzi na Usalama ya Mkoa imependekeza kuendelea na jambo hilo mpaka kesho ambako wasipopatikana, watalikabidhi kwenye vyombo vya juu vya dola kwa hatua zaidi.Alisema japo wamiliki hao walirudisha hati ya kiwanja, lakini mkoa ulikuwa unawataka kurejesha pia hati ya makabidhiano na mauziano ya hoteli hiyo na baada ya kuona kuwa wanakwepa jambo hilo, uongozi wa mkoa ulilazimika kutafuta hati hizo kupitia Shirika la Reli Tanzania TRC na kuzipata.Amesema baada ya kupata hati hizo za makubaliano na mauziano, wamebaini ubadhirifu mkubwa katika mauziano ya hoteli, kwani mmiliki wa kwanza, Mazara alitakiwa kulipa Sh milioni 100 za manunuzi.Alisema fedha za manunuzi hazikulipwa zote na Mazara akabaki na deni la Sh milioni 45 na licha ya kudaiwa, alibadili umiliki wa hoteli hiyo kwa Nyakiranganyi katika muda mfupi tangu TRC imkabidhi.Alisema Serikali ya mkoa wa Mara imeamua kuanzisha uchunguzi wa kina kupitia Takukuru ili kubaini wale wote waliohusika katika ubadhirifu huo wa mali ya serikali na kuchukua hatua kali dhidi yao.Mwenyekiti wa Bodi ya TRC, Profesa John Kondoro alisema japo shirika hilo limepita katika vipindi mbalimbali vya uendeshaji wake, haitorudi nyuma katika juhudi za mkoa kufuatilia hatima ya hoteli hiyo.Kondoro aliunga mkono Takukuru kuendelea na uchunguzi wa mauziano ya hoteli hiyo iliyokuwa na thamani ya Sh milioni 250 lakini mmiliki huyo akauziwa kwa Sh milioni 100 ambazo hazikulipwa zote.Alitaka uchunguzi huo ufanyike haraka kubaini waliohujumu uchumi wa nchi kwani hoteli hiyo ilikuwa na hadhi ya kimataifa.Aliwaomba watumishi wa TRC kutoa nyaraka ambazo zitasaidia uchunguzi huo.Mkurugenzi Mkuu wa TRC, Masanja Kadogosa amesema wameanza ukaguzi wa mali zote za shirika hilo zilizobinafsishwa na wamiliki kuzitelekeza bila ya kuziendeleza na kuondoa waliovamia.  <topic>: KITAIFA 